Örömmel jelentjük be, hogy folytatódik koncertsorozatunk, melyet tavaly a vírushelyzet miatt félbe kellett szakítanunk. Céljaink változatlanok, a főszerepekben továbbra is a zene, a jó levegő, a zöldövezet és Ti!

A Kisház Akusztik fedőnév alatt a helyi, tehetséges zenekarokat szeretnénk bemutatni, melyekből szerencsére nincs hiány Pécsett és környékén. A Civil Közösségek Háza kertjében (Pécs, Szent István tér 17.) sokféle műfaj megfér, tarts velünk a következő egy év során és ismerd meg városunk zenészeit, nézz be udvarunkba és a megújult Kisház Kávézóba!

A Kisház Akusztik programsorozat újranyitásának első eseménye az egyik kedvenc (házi)zenekarunk visszatérése is egyben! Egy alkalomra összeállnak a CseRihannák, utána pedig ismét eltűnnek. Nagyon nagy hiba lenne kihagyni! Gyertek!

Kapunyitás: 17:00

Koncertkezdés: 18:00

A belépés ingyenes!  
  
„Mint azt a borítókép is jelzi, megtörtént az idei szokásos zenekari fotózásunk. Hogy miért fotózkodnak a kedves zenészek, ha évekkel ezelőtt feloszlott a banda? Hát azért, mert egy valamirevaló banda komolyan vehetetlenül oszlik fel időről időre, hogy az újraegyesülésük nagyobb szenzációnak hasson. És mi egy valamirevaló banda vagyunk. Úgyhogy gyere el és hatódj meg a meghatottságunkon, énekeld velünk végre újra, hogy az életed egy nyomorúságos kudarc, mert ezen a fronton gondolom nálad sem történt nagy változás, és aztán írj rá sírva részegen a gimis barátaidra, és kérd őket számon, hogy miért nem együtt szültök és miért tudtok egymás nélkül élni, ha nem is ebben egyeztetek meg anno.   
CSERIHANNÁK REUNION”

Kisház Akusztik - EMT-TE-B-A-20-0022

Az esemény támogatói: az EMMI és az Emberi Erőforrás Támogatáskezelő.